wickkiey/tamil-wikipedia-chunked huggingface dataset:
# பெனசீர் பூட்டோ

## தனிப்பட்ட வாழ்க்கை மற்றும் அரசியல் அணுகல்

பெனாசிர் கராச்சியில் ஒரு அரசியல் முக்கியத்துவம் வாய்ந்த, பணக்கார பிரபுத்துவ குடும்பத்தில் கலப்பு சிந்தி மற்றும் குர்து பெற்றோருக்கு பிறந்தார். ஆர்வர்டு பல்கலைக்கழகம் மற்றும் ஆக்சுபோர்டு பல்கலைக்கழகத்தில் படித்தார். அங்கு இவர் ஆக்சுபோர்டு ஒன்றியத்தின் தலைவராக இருந்தார். இவரது தந்தையும் பாக்கித்தான் மக்கள் கட்சியின் தலைவருமான சமூகவுடைமைவாதி சுல்பிக்கார் அலி பூட்டோ, 1973 இல் பிரதமராக தேர்ந்தெடுக்கப்பட்டார். பெனாசிர் 1977 இல் பாக்கித்தானுக்குத் திரும்பினார். இவரது தந்தை இராணுவப் புரட்சியின் மூலம் வெளியேற்றப்பட்டு தூக்கிலிடப்படுவதற்கு சிறிது காலம் முன்பு. பூட்டோவும் இவரது தாயார் நுசரத்தும் கட்சியின் கட்டுப்பாட்டை எடுத்துக்கொண்டு நாட்டின் ஜனநாயகத்தை மீட்டெடுப்பதற்கான இயக்கத்தை வழிநடத்தினர். பூட்டோ சியா-உல்-ஹக்கின் இராணுவ அரசாங்கத்தால் மீண்டும் மீண்டும் சிறையில் அடைக்கப்பட்டார். பின்னர் 1984 இல் பிரிட்டனுக்கு நாடு கடத்தப்பட்டார். இவர் 1986 இல் நாடு திரும்பி தாட்சரிச பொருளாதாரத்தின் தாக்கத்தால் கட்சியின் தளத்தை ஒரு சோசலிசத்திலிருந்து தாராளவாதமாக மாற்றினார். 1988 தேர்தலில் கட்சியை வெற்றிக்கு இட்டுச் சென்றார். பிரதமராக, இவரது சீர்திருத்த முயற்சிகள் குடியரசுத் தலைவர் குலாம் இசாக் கான் மற்றும் சக்திவாய்ந்த இராணுவம் உட்பட பழமைவாத மற்றும் இஸ்லாமிய சக்திகளால் தடுக்கப்பட்டன. இவரது நிர்வாகம் ஊழல் மற்றும் உறவினர்களுக்கு தனிச் சலுகை வழங்கியது போன்ற குற்றம் சாட்டப்பட்டு 1990 இல் குலாம் கானால் பதவி நீக்கம் செய்யப்பட்டார். பழமைவாத இஸ்லாமிய ஜனநாயகக் கூட்டணிக்கு வெற்றியை உறுதி செய்வதற்காக உளவுத்துறை அந்த ஆண்டு தேர்தலில் பங்கு கொண்டன. அந்த நேரத்தில் பெனாசிர் எதிர்க்கட்சித் தலைவரானார்.  
பிரதமர் நவாஸ் ஷெரீப்பின் அரசாங்கமும் ஊழல் குற்றச்சாட்டின் பேரில் பதவி நீக்கம் செய்யப்பட்ட பிறகு, பெனாசிர் 1993 தேர்தலில் தனது பாக்கித்தான் மக்கள் கட்சியை வெற்றிக்கு அழைத்துச் சென்றார். இவரது இரண்டாவது பதவிக்காலத்தில், பொருளாதார தனியார்மயமாக்கல் மற்றும் பெண்களின் உரிமைகளை முன்னேற்றுவதற்கான முயற்சிகளை மேற்பார்வையிட்டார். இவரது சகோதரர் முர்தாசா படுகொலை, 1995ல் தோல்வியுற்ற ஆட்சிக்கவிழ்ப்பு, மேலும் இவரும் இவரது கணவர் ஆசிஃப் அலி சர்தாரி சம்பந்தப்பட்ட லஞ்ச ஊழல் உள்ளிட்ட பல சர்ச்சைகளால் இவரது அரசாங்கம் வீழ்ந்தது. இதற்கு பதிலடியாக, அதிபர் பாரூக் இலெகாரி இவரது அரசாங்கத்தை பதவி நீக்கம் செய்தார். கட்சி1997 தேர்தலில் தோல்வியடைந்தது. மேலும், 1998 இல் இவர் சுயமாக நாட்டிலிருந்து வெளியேறினார். அடுத்த பத்தாண்டுகளுக்கு துபாய் மற்றும் இலண்டன் இடையே வாழ்ந்தார். விரிவாக விசாரிக்கப்பட்ட ஊழல் விசாரணை 2003 இல் சுவிஸ் நீதிமன்றத்தில் ஒரு தண்டனையில் உச்சக்கட்டத்தை அடைந்தது. அமெரிக்கா- பெர்வேஸ் முஷாரஃப் உடனான பேச்சுவார்த்தைகளைத் தொடர்ந்து, இவர் 2008 தேர்தலில் போட்டியிட 2007 இல் பாக்கித்தானுக்குத் திரும்பினார்.
# பெனசீர் பூட்டோ

## வாழ்வின் கடைசி நொடிகள்

இராவல்பிண்டியில் ஒரு அரசியல் பேரணியில், இவர் படுகொலை செய்யப்பட்டார் . இச்சம்பவத்திற்கு சலாபி ஜிஹாதி குழு அல் காயிதா பொறுப்பேற்றது. இருப்பினும் பாக்கித்தானின் தெகரிக்கு-இ-தாலிபான் மற்றும் உளவுத்துறையின் தொடர்பு பரவலாக சந்தேகிக்கப்பட்டது. இவர் குடும்பக் கல்லறையில் அடக்கம் செய்யப்பட்டார்.
# பெனசீர் பூட்டோ

## கலவையான கருத்துக்கள்

பெனாசிர் பூட்டோ ஒரு சர்ச்சைக்குரிய நபராக இருந்தார். இவர் தொடர்ந்து நாட்டை பிளவுபடுத்துகிறார் என்றும் அரசியல் அனுபவமற்றவர் என்று அடிக்கடி விமர்சிக்கப்பட்டார். ஊழல்வாதி என்றும் குற்றம் சாட்டப்பட்டார். மேலும் இவரது மதச்சார்பின்மை மற்றும் நவீனமயமாக்கலுக்காக பாக்கித்தானின் இஸ்லாமிய அமைபுகளின் எதிர்ப்பை எதிர்கொண்டார். இவரது தொழில் வாழ்க்கையின் ஆரம்ப ஆண்டுகளில், இவர் உள்நாட்டில் பிரபலமாக இருந்தார். மேலும் மேற்கத்திய நாடுகளின் ஆதரவையும் பெற்றார். இவர் ஜனநாயகத்தின் வெற்றியாளராக இருந்தார். மரணத்திற்குப் பின், ஆண் ஆதிக்க சமூகத்தில் இவரது அரசியல் வெற்றியின் காரணமாக பெண்களின் உரிமைகளுக்கான சின்னமாக இவர் கருதப்பட்டார்.
# சிசிலி

**சிசிலி** (*Sicily*, இத்தாலிய மொழி: Sicilia) இத்தாலி நாட்டின் ஒரு சுயாட்சி பிரிவாகும். இதுவே மத்திய தரைக் கடலில் அமைந்துள்ள மிகப் பெரிய தீவாகும். 5 மில்லியன் மக்கள் வாழும் இத்தீவின் மொத்தப் பரப்பளவு 25,708 km² ஆகும்.  
சிசிலி இன்றைய நிலையில் இத்தாலியின் ஒரு பகுதியாக இருந்தாலும் இது முன்னர் ஒரு முழுமையான விடுதலை பெற்ற நாடாக சிசிலி பேரரசு என்ற பெயரில் இருந்தது. இது சில காலம் தெற்கு இத்தாலி, மோல்ட்டா ஆகியவற்றின் பாகுதியாகவும் இருந்தது. இது பின்னர் போர்பன்களின் ஆட்சியில் நேப்பில்ஸ் நகரில் இருந்து ஆளப்பட்டது. அன்றிலிருந்து சிசிலி இத்தாலியின் முழுமையான கட்டுப்பாட்டுக்குள் வந்தது.
# சீமான் (அரசியல்வாதி)

**சீமான்** (*Seeman*, பிறப்பு:8 நவம்பர் 1966) என்பவர் தமிழக அரசியல்வாதியும், தமிழ்த் திரைப்பட இயக்குநரும், நடிகரும் ஆவார். இவர் சி. பா. ஆதித்தனார் நிறுவிய நாம் தமிழர் கட்சியை தற்போது தலைமையேற்று நடத்துகிறார். இவர் தமிழ்த் தேசியம் குறித்து பேசி வருகிறார். தமிழரே தமிழ்நாட்டை ஆள வேண்டும் என பேசி வருகிறார்.
# சீமான் (அரசியல்வாதி)

## வாழ்க்கை வரலாறு

சீமான் 1966 ஆம் ஆண்டு, நவம்பர் 08 ஆம் நாள் சிவகங்கை மாவட்டத்திலுள்ள, இளையான்குடி வட்டத்தில் அரணையூர் என்னும் சிற்றூரில் பிறந்தார். இவர் பெற்றோர் செந்தமிழன் மற்றும் அன்னம்மாள் ஆவர்.
சீமானின் தந்தை காங்கிரசின் உறுப்பினர் ஆவார். சீமான் அவரது உயர்நிலைப் பள்ளி மற்றும் கல்லூரி ஆண்டுகளில், திராவிட இயக்கத்தின் கொள்கைகளில் ஈர்க்கப்பட்டார். திரைத்துறையில் பணியாற்ற வேண்டும் என்ற தனது கனவைத் தொடர அவர் சென்னை சென்றார்.
# சீமான் (அரசியல்வாதி)

## திரைத்துறை வாழ்க்கை

கல்லூரி முடிந்த பின் திரைப்பட இயக்குநராக வேண்டும் என்னும் கனவோடு சென்னை சென்றார். அங்கு மணிவண்ணன், பாரதிராசா போன்ற முன்னணி இயக்குநர்களிடம் உதவி இயக்குநராகப் பணிபுரிந்தார். சில படங்களில் வசனகர்த்தாவாகவும் பணியாற்றினார். இவரின் முதல் படமான பிரபு, மதுபாலா கொண்டு இயக்கிய பாஞ்சாலங்குறிச்சி திரைப்படம் குறிப்பிடத்தக்க வெற்றியைப் பெற்றது. மீண்டும் பிரபுவைக் கொண்டு இயக்கிய இனியவளே மற்றும் சத்தியராசை கொண்டு இயக்கிய வீரநடை தோல்வியடைந்தது. நீண்ட கால இடைவேளைக்குப் பின் மாதவன், பூசா, வடிவேலு போன்றோர்களைக் கொண்டு இயக்கிய தம்பி படம் பெரும் பெயரைப் பெற்றுத்தந்தது. அதே ஆண்டில் மாதவனை வைத்து இயக்கிய வாழ்த்துக்கள் திரைப்படம் பெரும் இழப்பைச் சந்தித்தது. இப்படம் முழுவதும் கலப்படமற்ற தூய தமிழ் வசன நடைக்கொண்டு உருவாக்கியிருந்தார். மாயாண்டி குடும்பத்தார், பொறி, பள்ளிக்கூடம், எவனோ ஒருவன், மகிழ்ச்சி போன்ற திரைப்படங்களில் நடித்துள்ளார். மாயாண்டி குடும்பத்தார் படத்தில் பாடல் ஒன்றையும் பாடியுள்ளார்.
# சீமான் (அரசியல்வாதி)

## ஈழ ஆதரவு

சீமான் விடுதலைப்புலிகள் இயக்கத்தின் தலைவரான வே.பிரபாகரனுக்குத் தொடர்ந்து ஆதரவு குரல் கொடுத்துவருகிறார்.
# சீமான் (அரசியல்வாதி)

## அரசியல் வாழ்க்கை

### நாம் தமிழர் கட்சி

சில காலம் திராவிடர் கழகத்துடன் சேர்ந்து பெரியாரின் கொள்கைகளைப் பரப்பிக்கொண்டுவந்தார். பின் தன் தலைமையில், நாம் தமிழர் இயக்கத்தைத் துவங்கி பல போராட்டங்களில் ஈடுபட்டார். சீமான் மே 10, 2010 அன்று தன் இயக்கத்தை அரசியல் கட்சியாக அறிவித்தார். இக்கட்சி சார்பில் தனி ஈழம் அமையக் கோரியும், இராசீவ் காந்தி கொலை வழக்கில் தூக்குத் தண்டனை வழங்கப்பட்ட **சாந்தன்**, **முருகன்**, **பேரறிவாளன்** போன்றோரின் விடுதலை கோரியும், இராசபச்சேவின் இந்திய வருகையைக் கண்டித்தும், மீத்தேன் எரிக்காற்று எடுக்கும் திட்டத்தை எதிர்த்தும், தண்ணீர் தர மறுத்த கேரளா, கருநாடக அரசுகளைக் கண்டித்தும், இந்தித் திணிப்பு மற்றும் சமசுகிருத வருவதை எதிர்த்தும் மேலும் பல போராட்டங்களைத் தமிழகத்தில் நடத்தியுள்ளார்... 2011 சட்டமன்றத் தேர்தலிலும், 2014 நாடாளுமன்றத் தேர்தலிலும் திமுக, காங்கிரசு கட்சிகளை எதிர்த்தும் அஇஅதிமுக கட்சிக்கு ஆதரவாகவும் பிரசாரம் மேற்கொண்டார். 2016 ஆம் ஆண்டு நடைபெற்ற சட்டமன்றத் தேர்தலில் நாம் தமிழர் கட்சி 234 தொகுதியிலும் தனித்துப் போட்டியிட்டது. ஆனால் அந்த தேர்தலில் இந்த கட்சியானது போட்டியிட்ட அனைத்து தொகுதிகளிலும் படுதோல்வியை சந்தித்தது.
# சீமான் (அரசியல்வாதி)

## அரசியல் வாழ்க்கை

### அரசியல் செயல்பாடு (2011–2019)

வேலூர் சிறையில் ஐந்து மாத காவலில் இருந்து விடுவிக்கப்பட்ட பின்னர், 2011இல் சீமான் மாநில சட்டமன்றத் தேர்தலில் காங்கிரசு கட்சியின் தோல்விக்காக தீவிரமாக பிரச்சாரம் செய்தார். அந்த தேர்தலில் அதிமுகவிற்கு ஆதரவை வழங்கினார். அப்போது `இலை மலர்ந்தால் ஈழம் மலரும்' என்ற வாசகத்தையும் பயன்படுத்தினார். காங்கிரசு கட்சி போட்டியிடும் 63 இடங்களில் 59 இடங்களில் சீமான் பிரச்சாரம் செய்தார், மேலும் ஒரு தொகுதி தவிர மற்ற அனைத்து தொகுதிகளிலும் கட்சி தோற்கடிக்கப்பட்டது.  
2014 ஆம் ஆண்டு நடந்த நாடாளுமன்றத் தேர்தலின் போது, காங்கிரசு, பாசக மற்றும் மதிமுக ஆகிய கட்சிகளின் சார்பில் போட்டியிடும் வேட்பாளர்களைத் தோற்கடிப்பதற்காக பிரச்சாரம் மேற்கொண்டார்.  
பிப்ரவரி 2015இல், வீரத்தமிழர் முன்னணி என்னும் அமைப்பைத் தொடங்கினார்.
# சீமான் (அரசியல்வாதி)

## அரசியல் வாழ்க்கை

### 2016 தமிழக சட்டமன்றத் தேர்தல்

2016 சட்டமன்றத் தேர்தலில் நாம் தமிழர் கட்சி போட்டியிட்டது, இவர் கடலூர் தொகுதியில் இருந்து முதலமைச்சர் வேட்பாளராகப் போட்டியிட்டார். நாம் தமிழர் கட்சி 234 சட்டமன்றத் தொகுதிகளிலும், தமிழ்நாடு மற்றும் புதுச்சேரியில் நடந்த தேர்தல்களிலும் போட்டியிட்டது. இவர் கட்சிக்கு ஒதுக்கப்பட்ட தேர்தல் சின்னம் இரட்டை மெழுகுவர்த்திகள். சீமான் தனது வேட்பாளர்களை, கடலூரில் பிப்ரவரி 2016 இல் அறிமுகப்படுத்தினார். இவர் கடலூரில் போட்டியிட்டு 12,497 வாக்குகளைப் பெற்று ஐந்தாவது இடத்தைப் பிடித்தார். நாம் தமிழர் கட்சியின் வேட்பாளர்கள் போட்டியிட்ட அனைத்துத் தொகுதிகளிலும் தோல்வியடைந்தாலும் 1.1 விழுக்காடு வாக்குகளை அக்கட்சி பெற்றது.
# சீமான் (அரசியல்வாதி)

## அரசியல் வாழ்க்கை

### 2019 நாடாளுமன்றத் தேர்தல்

ஏப்ரல் மாதம் 18 ஆம் தேதி நடைபெற்ற நாடாளுமன்ற தேர்தலில் நாம் தமிழர் கட்சி தனித்துப் போட்டியிட்டது. தமிழகம் மற்றும் புதுவையிலுள்ள 40 தொகுதிகளுக்கான நாடாளுமன்றத் தேர்தல் மற்றும் 19 தொகுதிகளுக்கான சட்டமன்ற இடைத்தேர்தலில் போட்டியிடும் வேட்பாளர்களை ஒரே மேடையில் அறிமுகப்படுத்தும் மாபெரும் பொதுக்கூட்டம் மார்ச்சு 23, 2019 அன்று மாலை 05 மணியளவில் சென்னை, மயிலாப்பூர் மாங்கொல்லை திடலில் நடைபெற்றது. இதில் புதுச்சேரி உட்பட 40 தொகுதிகளில் 20 பெண் வேட்பாளர்கள் 20 ஆண் வேட்பாளர்கள் ௭ன இருபாலருக்கும் சரிபாதி இடம்கொடுத்து தமிழகமெங்கும் பரப்புரை செய்தார். இதில் நீலகிரி மக்களவை தொகுதி பெண் வேட்பாளரின் வேட்புமனு நிராகரிக்கப்பட்டது. இத்தேர்தலில் 4% வாக்குகளைப் பெற்றது, இதனால் அனைத்து தொகுதிகளிலும் வைப்புத்தொகையை இழந்தது. மேலும் வேலூர் மக்களவைத் தொகுதியில் தேர்தல் நிறுத்தப்பட்டது. வேலூர் நாடாளுமன்றத் தொகுதிக்கான தேர்தல் ஆகத்து மாதம் 5 ஆம் தேதி நடைபெற்றது. இந்த தேர்தலில் தனித்து போட்டியிட்டு மூன்றாம் இடத்தை அடைந்தது.
# சீமான் (அரசியல்வாதி)

## அரசியல் வாழ்க்கை

### 22 தொகுதி இடைத்தேர்தல்-2019

18 தொகுதி இடைத்தேர்தல் ஏப்ரல் 18 ஆம் தேதியும், 4 தொகுதி இடைத்தேர்தல் மே மாதம் 19 ஆம் தேதியும் நடைபெற்றது. இந்த இடைத்தேர்தலிலும் நாம் தமிழர் கட்சி தனித்துப் போட்டியிட்டது. இதில் ஆண், பெண் வேட்பாளர்களை சரிபாதி தொகுதிகளில் போட்டியிட வைத்து பரப்புரை செய்தார்.
# சீமான் (அரசியல்வாதி)

## அரசியல் வாழ்க்கை

### 2021 சட்டமன்ற தேர்தல்

தமிழக சட்டமன்ற தேர்தலில் நாம் தமிழர் கட்சி 234 தொகுதிகளிலும் தனித்து போட்டியிட்டது. மார்ச்சு 7, 2021 அன்று சென்னை ஒய். எம். சி. ஏ மைதானத்தில் கட்சியின் 234 வேட்பாளர்களையும் ஒரே மேடையில் சீமான் அறிமுகம் செய்து வைத்தார். சென்னை திருவொற்றியூர் தொகுதியில் சீமான் போட்டியிட்டார். திருவொற்றியூரில் போட்டியிட்ட சீமான் தோல்வியடைந்தாலும் 48,597 வாக்குகள் பெற்று மூன்றாமிடம் பிடித்தார். நாம் தமிழர் கட்சியின் வேட்பாளர்கள் போட்டியிட்ட அனைத்துத் தொகுதிகளிலும் தோல்வியடைந்தாலும் அதிக தொகுதிகளில் மூன்றாமிடமும், 6.72 சதவிகித வாக்குகளையும் அக்கட்சி பெற்றது
# சீமான் (அரசியல்வாதி)

## அரசியல் வாழ்க்கை

### தமிழ்நாடு சட்டமன்றத் தேர்தல்

| தேர்தல் | தொகுதி | கட்சி | முடிவு | பெற்ற வாக்குகள் | வாக்கு விழுக்காடு % |  |
| --- | --- | --- | --- | --- | --- | --- |
| தமிழ்நாடு சட்டமன்றத் தேர்தல், 2016 | கடலூர் | நாம் தமிழர் கட்சி | தோல்வி | 12497 | 7.3% |  |
| தமிழ்நாடு சட்டமன்றத் தேர்தல், 2021 | திருவொற்றியூர் | நாம் தமிழர் கட்சி | தோல்வி | 48597 | 24.3% | } |
| வெற்றி | தோல்வி | } |
| --- | --- | --- |
# சீமான் (அரசியல்வாதி)

## தைப்புரட்சியில் சீமானின் பங்கு

சல்லிக்கட்டு தடைக்கு எதிராக சீமான் தொடர்ந்து குரலெழுப்பி வந்தார்.
- 2014 மே 8 இல் சல்லிக்கட்டு மீதான தடை என்பது தமிழர் பண்பாட்டின் மீதான் அத்துமீறல் என்று சீமான் அறிக்கை வெளியிட்டார்.
- 2015 சனவரி 16 இல் சல்லிக்கட்டுக்கு அனுமதி தராவிட்டால் மாநிலம் தழுவிய போராட்டம் முன்னெடுக்கப்படும் என்று சீமான் எச்சரித்தார்.
- 2016 சனவரி 19 இல் மதுரைமாவட்டம் பாலமேட்டில் தடையைமீறி சல்லிக்கட்டு நடத்தவிருந்த சீமானும் நாம் தமிழர் கட்சியினரும் காவல்துறையினரால் கைதுசெய்யப்பட்டனர். மார்ச்சு 23 ஆம் தேதி சீமானால் வெளியிடப்பட்ட நாம் தமிழர் கட்சியின் செயல்பாட்டு வரைவில் சல்லிக்கட்டின் அவசியமும் நாட்டுமாட்டின் பாதுகாப்பும் பற்றி விரிவாக விளக்கம் தரப்பட்டிருந்தது. 27 திசம்பர் 2016 சல்லிக்கட்டுக்காக நாம் தமிழர் கட்சி சார்பாக உண்ணாநிலை போராட்டம் நடத்தப்பட்டது.
- 2017 சனவரி 21 இல் மேலூர் அருகே கிடாரிப்பட்டியில் நாம் தமிழர் கட்சியால் தடையை மீறி சல்லிக்கட்டு நடத்தப்பட்டது. சீமானின் தலைமையில் நடத்தப்பட்ட இந்த போட்டியில் வெற்றிபெற்றவர்களுக்கு சீமான் பரிசுகளும் வழங்கினார். சல்லிக்கட்டுக்கு தடைவிதிக்கப்பட்ட பின்னர் தமிழ்நாட்டில் நடத்தப்பட்ட முதல் சல்லிக்கட்டுப் போட்டியும் இதுவேயாகும்.
# சீமான் (அரசியல்வாதி)

## இயக்கிய திரைப்படங்கள்

| } |
| --- |
# சீமான் (அரசியல்வாதி)

## கதை/திரைக்கதை

| } |
| --- |
# சீமான் (அரசியல்வாதி)

## நடித்த திரைப்படங்கள்

| } |  |  |
| --- | --- | --- |
| ஆடும் கூத்து | 2005 | டி. வி. சந்திரன் |
| *தவம்* | TBA | ஆர்.விஜய்ஆனந்த் மற்றும் ஏ.ஆர்.சூரியன் |
# நைடதம்

நிசாத அல்லது நிடத நாட்டை ஆண்டு வந்த மன்னனான நளன் என்பவனின் கதையைக் கூறும் தமிழ் நூலே **நைடதம்** ஆகும். மகாபாரத்தில் வரும் ஒரு துணைக் கதையான நளன் - தமயந்தி துன்பியல் வரலாற்றை ஸ்ரீஹர்ஷர் என்பவரால் சமசுகிருத மொழியில் **நைஷதீய சரிதம்** என்னும் பெயரில் தனி நூலாக ஆக்கப்பட்டது.
# நைடதம்

## தமிழ் மொழி பெயர்ப்புகள்

அதிவீரராம பாண்டியர் மற்றும் புகழேந்திப் புலவர்கள், ஸ்ரீஹர்ஷரின் நூலைத் தமிழில் நைடதம் மற்றும் நளவெண்பா எனும் பெயர்களில் மொழி பெயர்த்துள்ளனர்.
# நைடதம்

## மேலும் பார்க்க

- நளவெண்பா
# நளன்

**நளன்** (*Nala*; சமசுகிருதம்: नल) இந்தியாவின் பழைய கதை ஒன்றின் கதைத் தலைவன் ஆவார். இக் கதை, புகழ் பெற்ற வடமொழி இதிகாசங்களுள் ஒன்றான மகாபாரதத்தில் உள்ள துணைக் கதைகளுள் ஒன்று. மகாபாரத்தின் வன பருவம் அத்தியாயம் 53 முதல் 78 முடிய நளன் - தமயந்தி தம்பதியரின் காதல், திருமணம், சூதாட்டம், தமயந்தியை பிரிதல் போன்ற சோதனைகளுக்குப் பின் மீண்டும் இருவரும் இணைவது குறித்து விளக்கப்படுகிறது.  
இக் கதை பின்னர் பல மொழிகளிலும் தனி நூல்களாக எழுதப்பட்டன. ஸ்ரீஹர்ஷரின் *நைஷதம்* என்னும் வடமொழி நூலும், புகழேந்திப் புலவரால் நளவெண்பா என்னும் பெயரிலும், அதிவீரராம பாண்டியரால் நைடதம் என்னும் பெயரிலும் எழுதப்பட்ட தமிழ் நூல்களும் குறிப்பிடத் தக்கவை.  
இக் கதைகளின்படி, நளன் நிடத நாடு என்னும் நாட்டை ஆண்டுவந்தான். நீரும் நெருப்பும் இன்றிச் சமையல் செய்வதில் நளன் வல்லவனாம். இவனுடைய மனைவி தமயந்தி. மகிழ்ச்சியுடன் குறைவற்ற வாழ்வு வாழ்ந்துவந்த இவனைச் சனி பிடித்ததால், துன்பங்கள் உருவாகத் தொடங்கின. அயல் நாட்டு அரசனுடன் சூது விளையாட்டில் ஈடுபட்டுத் தனது நாட்டை இழந்தான். நாட்டை விட்டு வெளியேறிய அவனுடன் தானும் வருவேன் எனத் தமயந்தி பிடிவாதமாகச் சென்றாள். தனது மனைவி கல்லிலும் முள்ளிலும் நடந்து துன்பப் படுவது கண்டு பொறாத நளன், வழியிலேயே அவளைக் கைவிட்டுச் சென்று விடுகிறான். அதன் பின்னர் பல ஆண்டுகள் அவனுக்கு ஏற்பட்ட துன்பங்களையும், இறுதியில் மீண்டும் அவன் இழந்த அரசைப் பெற்று மனைவியுடன் வாழ்வதையும் கூறுவதே இவனுடைய கதையாகும்.
# நளவெண்பா

மகாபாரதத்தின் துணைக் கதைகளுள் ஒன்றான, நிடத நாட்டை ஆண்ட நளன் என்னும் மன்னனின் கதையைத் தமிழில் கூற எழுந்ததே **நளவெண்பா** ஆகும். இதனை எழுதியவர் 13-ஆம் நூற்றாண்டில் வாழ்ந்த புகழேந்திப் புலவர் என்பவராவார். இதன் பெயர் சுட்டுவது போல், இந்நூல் வெண்பாக்களால் அமைந்தது. இது 12ஆம் நூற்றாண்டில் வட மொழியில் ஸ்ரீஹர்ஷர் இயற்றிய நைடதம் எனும் நூலின் தமிழ் மொழிபெயர்ப்பாகும்.
# நளவெண்பா

## அமைப்பு

மகாபாரதத்திலே கௌரவர்களுடன் சூதாடித் தோற்ற பாண்டவர்கள் தங்கள் நாட்டை விட்டுக் காட்டிலே வாழ்கின்றனர். அவர்களைப் பிரகதசுவர் என்னும் முனிவர் சென்று காண்கிறார். தமக்கு நிகழ்ந்தவற்றையிட்டுக் கவலையுடன் இருந்த தருமரைத் தேற்றுமுகமாக முனிவர் அவருக்குக் கூறியதாக இந்நூல் அமைந்துள்ளது.  
நிடத நாட்டின் மன்னன் நளன். அவனது மனைவி தமயந்தி நளனை விரும்பி சுயம்வரத்தில் அவனைத் தேர்ந்தெடுத்து மணந்ததை இந்திரன் மூலம் கேட்டு, தமயந்தியின் சுயம்வரத்தில் கலந்து கொள்ள வந்துகொண்டிருந்த கலிபுருஷன் நளனைப் பழிவாங்க முடிவு செய்வதும், அதன் பின்னர் நடக்கும் சூதாட்டத்தில் நளன் நாடிழந்து, மனைவி குழந்தைகளைப் பிரிந்து சிரமப்பட்டுப் பின்னர் இழந்த அனைத்தையும் திரும்பப்பெறுவதைக் கூறும் கதை.  
சுயம்வர காண்டம், கலிதொடர் காண்டம், கலிநீங்கு காண்டம் என மூன்று காண்டங்களாகப் பிரிக்கப்பட்டுள்ள இந்நூலில், **427** வெண்பாக்கள் உள்ளன. இவற்றுள் **7** வெண்பாக்கள், பாயிரம், நூல்வரலாறு என்பனவாகும். சுயம்வர காண்டத்தில் **171** வெண்பாக்களும், கலிதொடர் காண்டத்தில் **155** வெண்பாக்களும், கலிநீங்கு காண்டத்தில் **94** வெண்பாக்களும் (**7+171+155+94= 427**) உள்ளன.
# மகாவாக்கியங்கள்

**மகாவாக்கியங்கள்** என்பன உபநிடதங்களில் கூறப்பட்டுள்ள உயருண்மை கொண்ட நான்கு சொற்றொடர்களைக்(வாக்கியங்களைக்) குறிப்பது ஆகும். ஒவ்வொரு மகாவாக்கியமும் அது சார்ந்த வேதத்தின் பிழிவாக, சாரமாக கருதப்படுகிறது. நான்கு மகாவாக்கியங்களும் முறையே நான்கு வேதங்களில் இருந்து பெறப்பட்டவை.  
இந்து மதத்தின் அனைத்து தத்துவங்களையும் உண்மைகளையும் தம்முள் அடக்கியவையாக இவ்வாக்கியங்கள் கருதப்படுகின்றன.  
அந்த மகாவாக்கியங்கள் பின்வருமாறு:  
1. பிரக்ஞானம் பிரம்ம (प्रज्ञानं ब्रह्म) - "பிரக்ஞையே(அறிவுணர்வே) பிரம்மன்" (ரிக் வேதத்தின் ஐதரேய உபநிடதம்)
1. அயம் ஆத்மா பிரம்ம (अयम् आत्मा ब्रह्म) - "இந்த ஆத்மா பிரம்மன்"(அதர்வண வேதத்தின் மாண்டூக்ய உபநிடதம்)
1. தத் த்வம் அஸி(तत् त्वं असि) - "அது(பிரம்மம்) நீ" (சாம வேதத்தின் சாந்தோக்கிய உபநிடதம்)
1. அஹம் பிரம்மாஸ்மி(अहं ब्रह्मास्मि) - "நான் பிரம்மன்" (யஜுர் வேதத்தின் பிரகதாரண்யக உபநிடதம்)  
மேலே கூறப்பட்டுள்ள பிரம்மன்(ब्रह्मन्), பிற்காலத்தின் படைப்பின் கடவுளாக கருதப்படும் நான்முக பிரம்மனை குறிப்பது அல்ல. இது ஒட்டுமொத்த படைப்பின் ஆதாரமாக வேதங்களில் குறிப்பிடப்படும் 'பிரம்மனை' குறிக்கிறது  
இந்த நான்கு மகாவாக்கியங்களும் ஆத்மனுக்கும் பிரம்மனுக்கும் உள்ள உள்ளுறவைக் குறிக்கிறது. பிரம்மன் படைப்பின் அடிப்படை தத்துவம், பிரம்மனிடமிருந்து அனைத்தும் தோன்றியது. அதே சமயம் ஆத்மன் அனைத்து உயிர்களிடத்தும் அறியப்படும் *தான்* என்ற தத்துவத்தின் மூலாதார உருவகம். ஆத்மன் அழிவற்றது அதே போல் பிரம்மனும் அழிவற்றது. யோகத்தின் மூலமாகவும் தியானத்தின் மூலமாகவும் ஒருவர் ஆத்மனும் பிரம்மனும் ஒன்று என்பதை அறிய இயலும்.  
காஞ்சி பராமாச்சாரியர் தன்னுடைய புத்கத்தில் இவ்வாறு குறிப்பிட்டுள்ளார் :
# மகாவாக்கியங்கள்

## பிற வாக்கியங்கள்

உபநிடதங்களில் குறிப்பிடப்படும் வேறு சில முக்கியமான வாக்கியங்கள்:  
- **சர்வம் கல்விதம் பிரம்ம**(सर्वं खल्विदं ब्रह्म) - அனைத்து அறிவும் பிரம்மன் (சந்தோக்ய உபநிடதம்)
- **நேஹ நானாஸ்தி கிஞ்சின**(नेह नानास्ति किञ्चिन) - வேறெங்கும் எதுவும் இல்லை(சந்தோக்ய உபநிடதம்)
# ரதி ரகசியம்

**ரதி ரகசியம்** என்பது கோக்கோகரால் எழுதப்பட்ட காம சாஸ்திரம் தொடர்புடைய நூலாகும். மிகவும் புகழ்பெற்ற இந்த புத்தகம் அவ்வப்போது காம சூத்திரத்துடன் ஒப்பிடப்படுவது உண்டு. இது 12ஆவது நூற்றாண்டில் எழுதப்பட்டதாக கருதப்படுகிறது.  
இந்த நூலுக்கு சிலரால் உரை எழுதப்பட்டுள்ளது. *கல்லரசரின் ஜனவசியம்* என்ற நூல் கோக்கோகரின் ரதி ரகசியத்தை ஆதாரமாகக் கொண்டு எழுதப்பட்டது. இந்த நூல் பழைய கன்னடத்தில் எழுதப்பட்டுள்ளது
# ரதி ரகசியம்

## நூலின் அமைப்பு

*ரதி ரஹஸ்யத்தில்* பதினைந்து அத்தியாயங்கள் மற்றும் 800 வசனங்கள் உள்ளன. அவை பஎண்களின் வெவ்வேறு உடலமைப்புகள், சந்திர நாட்காட்டி , வெவ்வேறு வகையான பிறப்புறுப்புகள் , பல்வேறு வயது பெண்களின் பண்புகள், கட்டிப்பிடித்தல், முத்தங்கள், உடலுறவு மற்றும் உடலுறவு நிலைகள் போன்ற பல்வேறு தலைப்புகளைக் கையாளுகின்றன. மேலும் எடை இழப்பு , மயக்கம் மற்றும் மரணம் ஆகியன குறித்து இதன் அத்தியாயங்கள் விவரிக்கின்றன.
இந்தியப் பெண் அழகை விரிவாக விவரிக்கும் முதல் புத்தகம் ரதிராஹஸ்யா . புத்தகம் பெண்களை அவர்களின் தோற்றம் மற்றும் உடல் அம்சங்களின்படி நான்கு உளவியல்-உடல் வகைகளாக வகைப்படுத்தியது.
பத்மினி (தாமரை பெண்)
சித்ரினி (கலைப் பெண்)
சங்கினி (சங்கு பெண்)
ஹஸ்தினி (யானை பெண்)
பிறப்புறுப்புகளின் அளவின் அடிப்படையில் ஒன்பது வகைகளாக வகைப்படுத்துகிறது. பாலுணர்வூட்டல்கள் தொடர்பாகவும் புத்தகத்தில் விவரிக்கப்பட்டுள்ளன.
# அனங்கரங்கம்

**அனங்கரங்கம்** 15ஆம் அல்லது 16ஆம் நூற்றண்டுகளில் கல்யாண மல்லரால் இயற்றப்பட்ட ஒரு காம சாஸ்திர நூல் ஆகும். இந்நூலும், ரதி ரகசியம் என்ற நூலும் காம சூத்திரத்துடன் அவ்வப்போது ஒப்பீடு செய்யப்படும் நூல்களாகும். இந்நூல் கணவன் - மனைவி இடையில் நிகழும் பிரிவினை தடுக்கப்படுவதற்காகவே குறிப்பாக எழுதப்பட்டது. அனங்கரங்க நூலின் சில பகுதிகள் காம சூத்திரத்தைத் தழுவி எழுதப்பட்டவை.  
இந்நூல் அஹமது கான் லோதி என்ற 15ஆம் நூற்றாண்டில் இந்தியாவை ஆண்ட லோதி வம்ச மன்னனின் மகன் லாத் கான் என்பவனுக்காக எழுதப்பட்டது.
# அனங்கரங்கம்

## உள்ளடக்கம்

இந்நூலின் படி ஆண்களுக்கு மகிழ்ச்சியும் திருப்தியும் அழகான பெண்களை அடைவதால் மட்டுமே ஏற்படுகிறது. எனவே இன்பத்தை எய்துவதற்காக ஆண்கள் பெண்களை மணக்கின்றனர். எனினும் அவர்கள் பெண்களை முழுவதுமாக திருப்திப்படுத்துவது இல்லை. இதற்குக் காரணம் காம சாஸ்திரத்தை குறித்த அறியாமையும் பெண்களை குறித்த இகழ்ச்சியும் ஆகும். எனவே தான் ஆண்கள் பெண்களை விலங்குகளை போலவே நடத்துகின்றனர்.  
கல்யாண மல்லர் ஆணுக்கு ஒரு பெண்ணுடன் உடலுறவு கொள்ளுதல் போதும் என்பதை நிலை நிறுத்த விரும்பினார். இந்நூலின் மூலம் கணவன் மனைவுக்கு இடையில் உள்ள பாலியல் உறவு மேம்படுத்துவதற்காக பல்வேறு வழிமுறைகள் கூறப்பட்டுள்ளன. பல பாலியல் நிலையிலான வேறுபாடுகள் மூலம், தன் மனைவியுடன் பாலியல் உறவு கொள்வதால் கிடைக்கும் இன்பம் 32. பெண்களுடன் பாலியல் உறவு கொள்வதால் கிடைக்கும் இன்பத்தினை அதிகப்படுத்த இயலும் என இந்நூலில் கூறப்பட்டுள்ளது. ஏனெனில் ஒரே விதமான பாலியல் வெளிப்பாட்டால் கணவன் மனைவி இடையில் ஒரு விதமான சலிப்பு ஏற்பட்டு விடுகிறது, அதனால் பிரிவும் ஏற்படுகிறது. எனவே பல வேறுபாடுகள் மூலம் இந்த சலிப்பை தடுக்க முடியும்.  
மேலும் இந்நூலில் முற்பாலுறவு செய்லபாடுகளும், வசியம் குறித்தும் கூறப்பட்டுள்ளது. உதாரணமாக ஒரு பெண்ணின் பாலியல் ஈடுபாடு மாதவிடாய்க்கு முன்னும் பின்னும் அதிகமாக இருக்கும் என கல்யாண மல்லர் குறிப்பிட்டுள்ளார்
# அனங்கரங்கம்

## இவற்றையும் காண்க

- காம தேவன்
- காமம்
# அமெரிக்க டாலர்

**அமெரிக்க டாலர்** (*dollar*, *USD*) என்பது ஐக்கிய அமெரிக்காவின் நாணய அலகாகும். இது பொதுவாக மற்றைய சில நாடுகளின் டாலர்களுடன் வேறு படுத்திக் காட்டுவதற்காக **$**, அல்லது **USD** அல்லது **US$** எனக் குறிக்கப்படும். ஓர் அமெரிக்க டாலர் 100 (சென்ட்) சதம் ஆகப் பிரிக்கப்பட்டுள்ளது. ஐக்கிய அமெரிக்காவில் டாலர் நாணயம் ஜூலை 6, 1785 இல் அறிமுகப்படுத்தப்பட்டது. 1995 இல் கையிருப்பிலிருந்த $380 பில்லியன் டாலர்களில் மூன்றில் இரண்டு பங்கு ஐக்கிய அமெரிக்காவுக்கு வெளியே புழங்கின. 2005 இல் கையிருப்பிலிருந்த பணம் இரண்டு மடங்காக $760 பில்லியனாக அதிகரித்தது.
# அமெரிக்க டாலர்

## கண்ணோட்டம்

ஐக்கிய அமெரிக்க அரசியலமைப்பு சட்டம் கட்டுரை 1,பிரிவு 8 இல் கூறியுள்ளபடி ஐக்கிய மாநில காங்கிரஸ்க்கு பணம், நாணயம் உருவாக்க அனுமதித்துள்ளது. இந்த அதிகாரத்தைச் செயல்படுத்தும் சட்டங்கள் தற்போது USC | 31 | 5112 இல் குறியிடப்பட்டுள்ளன. பிரிவு 5112 அமெரிக்க டாலர்கள் வெளியிடப்பட வேண்டிய படிவங்களைக் குறிப்பிடுகிறது. இந்த நாணயங்கள் பிரிவு 5112 இல் கடன்களை செலுத்துவதில் "சட்ட ஒப்பந்தம்" என்று குறிப்பிடப்படுகின்றன.
. அமெரிக்க அரசியலமைப்புச் சட்டத்தின் 33ஆவது பிரிவு 331இன் கீழ், அந்த அரசியலமைப்பின் குறிப்பிட்ட விதிமுறை குறிப்பிடப்பட்டுள்ளது."அறிக்கைகளில்" குறிப்பிடப்பட்டுள்ள பணத்தின் தொகை தற்போது அமெரிக்க டாலர்களில் வெளிப்படுகிறது (எடுத்துக்காட்டாக, ஐக்கிய அமெரிக்க அரசுகளின் 2009 நிதி அறிக்கையை பார்க்கவும்). எனவே அமெரிக்காவில் அமெரிக்க டாலர் கணக்குகளின் அளவீட்டு அலகு என விவரிக்கப்படலாம்.  
"டாலர்" என்பது அரசியலமைப்பின் ஒன்றாம் கட்டுரையில் பகுதி 9 முதல் பத்தியில் உள்ள சொற்களில்களில் ஒன்றாகும். அங்கு, "டாலர்கள்" என்பது ஸ்பானிஷ் மிளிரும் டாலர் ஆகும். இது 8 ஸ்பானிஷ் நாணய மதிப்பைக் கொண்ட நாணயம், அல்லது ரியல்ஸ்.
# அமெரிக்க டாலர்

## சொல்லிலக்கணம்

16ஆம் நூற்றாண்டில், போஹேமியாவின் கியெரிகோனஸ் ஸ்க்லிக் கவுண்ட் (Count Hieronymus Schlick of Bohemia ), ஜோக்கோமிஸ்டல் (Joachimstal) என்ற பெயரிலிருந்து ஜோக்கோமிஸ்டாலர்ஸ் (Joachimstalers) என அழைக்கப்படும் நாணயங்களைத் தயாரிக்கத் தொடங்கியது,(ஜெர்மன் thal தால், அல்லது இப்போதெல்லாம் Tal, valley "பள்ளத்தாக்கு", ஆங்கிலத்தில் "dale" உடன் தொடர்பு).ஜோக்கோமிஸ்டல்,இந்த பள்ளத்தாக்கில் தான் வெள்ளி வெட்டப்பட்ட சுரங்கமுள்ளது(செயின்ட் ஜோக்கீமின் பள்ளத்தாக்கு, இப்போது ஜாக்கிமோவ்; பின்னர் செக் குடியரசின் பகுதியாக இருந்த போஹேமியா இராச்சியத்தின் ஒரு பகுதி). ஜொச்சிம்ஸ்டெர்ர் பின்னர் ஜெர்மன் டாலர் என்ற சொல்லினைச் சுருக்கிக் கொண்டு, கடைசியாக டேனிஷ் மற்றும் சுவிடிஸ் டால்லராக அழைக்கப்பட்டது,  
டச்சுக்காரர் daler அல்லது (daalder) டால்டர் போன்ற டச்சு, எத்தியோப்பியன் ஷ் தில்லி (தாலரி), ஹங்கேரிய (tallér) டால்ரெர், இத்தாலியன் (tallero) டால்ரோரோ, மற்றும் ஆங்கிலத்தில் (dollar) டாலர்."டாலர்" என்ற நவீன அமெரிக்க-ஆங்கில உச்சரிப்பு 17 ஆம் நூற்றாண்டு டால்னர் என்ற டச்சு உச்சரிப்புக்கு மிகவும் நெருக்கமாக உள்ளது.
# அமெரிக்க டாலர்

## சொல்லிலக்கணம்

### வேறுபெயர்க்ள்

சொல் வழக்கில் "பக்" (buck) (பவுண்டு ஸ்டெர்லிங்கிற்கான பிரித்தானிய வார்த்தையான "quid" (s, pl) போன்றவை  அமெரிக்க டாலர் உட்பட பெரும்பாலும் பல நாடுகளின் டாலர்களை குறிக்க பயன்படுத்தப்படுகின்றன.இந்த வார்த்தை, 18 ஆம் நூற்றாண்டிற்கு முன்பிருந்த காலனித்துவ தோல் வியாபாரத்துடன் தோன்றியிருக்கலாம். இது ஒரு போக்கர் காலத்திலிருந்து தோன்றியிருக்கலாம். "Greenback-பசுமை பேக்" என்பது இன்னொரு புனைபெயர் ஆகும், இது குறிப்பாக 19 ஆம் நூற்றாண்டின் தேவைக்காக வடகிழக்கு உள்நாட்டுப் போர் செலவினங்களுக்கு ஆபிரகாம் லிங்கன் உருவாக்கிய டாலர்கள் குறிப்பு அசல் குறிப்பு பின்புறத்தில் கருப்பு மற்றும் பச்சை நிறத்தில் அச்சிடப்பட்டது. இது அமெரிக்க டாலரை குறிக்க பயன்படுத்தப்படுகிறது (ஆனால் மற்ற நாடுகளின் டாலர்கள் அல்ல). டாலரின் மற்ற நன்கு அறியப்பட்ட பெயர்கள் "பச்சைமலை", "பச்சை" மற்றும் "இறந்த ஜனாதிபதிகள்" (இறந்தவர்களின் ஜனாதிபதிகள் பெரும்பாலான பில்கள் மீது படம்பிடிக்கப்பட்டவை) ஆகியவற்றில் அடங்கும்.
# அமெரிக்க டாலர்

## டாலர் குறி

அமெரிக்க டாலருக்கு (அதேபோல பல நாணயங்களுக்கும்) குறியீட்டு ** $** பொதுவாக எண்ணியல் அளவுக்கு முன் எழுதப்பட்டிருக்கிறது.ஸ்பானிஷ் டாலர்கள் பொதுவான பெயர் பெசோ "pseo </ sup>" scribal abbreviation இன் 18 ஆம் நூற்றாண்டின் பிற்பகுதியின் பரிணாமத்தின் விளைவாக இருந்தது. 16 மற்றும் 19 ஆம் நூற்றாண்டுகளில் இருந்து புதிய உலகில் பரந்த அளவில் பரவியது. இந்த ஸ்பானிஷ் பெசோஸ் அல்லது டாலர்கள் ஸ்பானிய அமெரிக்கா, மெக்ஸிகோ நகரில்; போடோசி, பொலிவியா; மற்றும் லிமா, பெரு.*p* மற்றும் *s* என்ற எழுத்துக்கள் இறுதியில் **$** என்று எழுதப்பட்டது.  
ஸ்பானிஷ் டாலர் ஸ்பெயினின் கோட் ஆஃப் ஆர்ம்ஸ் இல் ஹில்ல்கூல்ஸ் ஆஃப் ஹெர்குலஸ் இருந்து பெறப்பட்ட மற்றொரு பிரபலமான விளக்கமாகும். வெள்ளி ஸ்பானிஷ் டாலர் நாணயங்களில் இந்த தூண்கள் ஹெர்குலூஸ் இரண்டு செங்குத்துப் பட்டைகளின் வடிவத்தையும், ஒரு *S* வடிவத்தில் ஒரு ஊஞ்சலாடும் துணி இசைக் குழுவையும் போல இருக்கிறது.
# அமெரிக்க டாலர்

## வரலாறு

ஐக்கிய அமெரிக்க நாடுகள் டாலர் நாணயம் ஆரம்பத்தில் ஸ்பானிஷ் டாலரின் மதிப்பு மற்றும் தோற்றத்தை அடிப்படையாகக் கொண்டது. இது 16 ஆம் நூற்றாண்டு முதல் 19 ஆம் நூற்றாண்டு வரை பரவலாக பயன்படுத்தப்பட்டது.  
ஐக்கிய அமெரிக்கா, 1792 ஆம் ஆண்டு நிறுவப்பட்ட முதல் டாலர் நாணயங்கள் மெக்சிகோ மற்றும் பெருவில் தயாரிக்கப்பட்ட ஸ்பெயினின் டாலருக்கு அளவு மற்றும் கலவை போன்று இருந்தது.ஸ்பானிஷ், அமெரிக்க வெள்ளி டாலர்கள், பின்னர் மெக்சிக்கோவின் வெள்ளி பெசோஸ் ஆகியவை அமெரிக்காவிலும், ஸ்பெயினின் டாலர் மற்றும் மெக்ஸிகன் பெசோ, 1857 ஆம் ஆண்டின் நாணயச் சட்டம் வரைக்கும் சட்டப்பூர்வமாக ஒப்பந்தம் செய்யப்பட்டன.பல்வேறு ஆங்கில காலனிகளின் நாணயங்களும் விநியோகிக்கப்பட்டன. *லயன் டாலர்* டச்சு நியூ நெதர்லாண்ட் காலனி (நியூயார்க்) இல் பிரபலமாக இருந்தது. ஆனால் லயன் டாலர் 17 ஆம் நூற்றாண்டிலும், 18 ஆம் நூற்றாண்டின் ஆரம்பத்திலும் ஆங்கில காலனிகளிலும் பரவப்பட்டது. காலனிகளில் எடுத்துக்காட்டுகள் சுற்றும் வழக்கமாக அணிந்திருந்தன, அதனால் அந்த வடிவமைப்பு முழுமையாக வேறுபடவில்லை, இதனால் அவை சில நேரங்களில் "நாய்
டாலர்கள்" என்று குறிப்பிடப்பட்டன.
# அமெரிக்க டாலர்

## வரலாறு

### கண்டங்களின் நாணயம்

அமெரிக்கப்புரட்சி காலத்தில் பதின்மூன்று காலனிகள் சுதந்திரமான நாடுகள் ஆனது. பிரித்தானிய நாணய விதிமுறைகளிலிருந்து விடுவிக்கப்பட்டனர், அவர்கள் ஒவ்வொரு £ sd காகித பணத்தையும் இராணுவ செலவினங்களுக்காக செலுத்தினர். கான்டினென்டல் காங்கிரசு "கான்டினென்டல் நாணயத்தை" ஸ்பானிஷ் டாலர்களில் குறிக்க ஆரம்பித்தது. பின்வரும் விகிதங்களில் டாலரின் மதிப்பானது மாநில நாணயங்களுக்கு ஒப்பானது:
- 5 shillings - ஜார்ஜியா
- 6 shillings - கனெடிகட், மாசசூசெட்ஸ், நியூ ஹாம்ஷயர், ரோட் தீவு, விர்ஜினியா
- 7 | 1 | 2 shillings - டெலாவரே, மேரிலாந்து, நியூ ஜெர்சி, பென்சில்வேனியா
- 8 shillings - நியூயார்க், வட கரோலினா
- 32 | 1 | 2 shillings - தென் கரோலினா
போரின் போது மோசமான முறையில் கான்டினென்டல் நாணயத்தின் மதிப்பு குறைக்கப்பட்டது.
# வில்லிபுத்தூரார்

**வில்லிபுத்தூரார்** மகாபாரதத்தைத் தமிழில் பாடினார். இவரது பாரதம் வில்லிபாரதம் எனப்படுகின்றது. வில்லிபுத்தூரார், தென்னாற்காடு மாவட்டத்திலுள்ள சனியூர் என்னும் ஊரில் பிறந்தவர். வைணவர்களான இவரது பெற்றோர், பெரியாழ்வாரின் இன்னொரு பெயரான வில்லிபுத்தூரார் என்பதை இவருக்கு இட்டனர். வக்கபாகை என்னுமிடத்தை ஆண்டுவந்த மன்னனான வரபதி ஆட்கொண்டான் என்பவன் வில்லிபுத்தூராரை ஆதரித்து வந்தான். இவனின் வேண்டுகோளுக்கு இணங்கவே வில்லிபாரதம் பாடப்பட்டதாகத் தெரிகிறது.  
இவர் அருணகிரிநாதருடன் வாதங்களில் ஈடுபட்டவர் என்பதால் அவர் வாழ்ந்த 15 ஆம் நூற்றாண்டே வில்லிபுத்தூராரது காலம் என்று கணிக்கப்படுகின்றது.
# குமரகுருபரர்

**குமரகுருபரர்** (1625 - 18 மே 1688) சைவ நெறியைப் போற்றிய தருமபுரம் ஆதீனத்துடன் தொடர்புடையவர் ஆவார். இவரது நூல்கள் **ஸ்ரீ குமரகுருபர சுவாமிகள் பிரபந்தங்கள்** என்னும் பெயரில் நூலாகத் தொகுக்கப்பட்டுள்ளது. இவரது நூல்கள் தோன்றியது பற்றிய கதைகளை மு. அருணாசலம் கையெழுத்து நிலையில் குறிப்புகளாக வைத்திருந்தார்.
# குமரகுருபரர்

## இளமைப்பருவம்

இவர் தமிழ்நாட்டுத் தூத்துக்குடி மாவட்டத்தில் உள்ள திருவைகுண்டம் என்னும் ஊரில் சைவ வெள்ளாளர் குலத்திலே சண்முக சிகாமணிக் கவிராயருக்கும், சிவகாம சுந்தரிக்கும் மகனாகப் பிறந்தார். ஐந்து வயது வரை பேசும் திறன் அற்று இருந்தார் பின்பு இவரின் பெற்றோர் திருச்செந்தூர் கோவிலுக்குச் சென்று வழிபடப் பேசும் திறன் வாய்க்கப் பெற்றார். அந்த வயதிலேயே கந்தர் கலி வெண்பா என்னும் பாடலைத் திருச்செந்தூர் முருகக் கடவுளைப் போற்றிப் பாடியுள்ளார். சில வருடங்களுக்குப் பிறகு . பின்னர்த் தருமபுரம ஆதீனத்தில், மாசிலாமணி தேசிகர் என்பவரிடம் சீடராக இருந்தார். அங்குச் சைவ சித்தாந்தம் பயின்றார்.  
குமரகுருபரர் தனது இளம் வயதிலேயே கடவுளை அறியும் பொருட்டு தன் குருவைத் தேடி வீட்டை விட்டு வெளியேறினார். திருச்செந்தூரில் அவர் இருந்தபோது, தன் குருவைக் காணும்போது தன்னால் சரியாகப் பேச இயலாத நிலை ஏற்படும் என்கிற அசரீரி ஒலியினைக் கேட்டார். அதனால் தன் குருவைக் காணும் நோக்கத்தில் மதுரை நகருக்கு வந்தார். அச்சமயத்தில் மதுரையைத் திருமலை நாயக்கர் ஆண்டு வந்தார். அவர் குமரகுருபரரை நன்கு கௌரவித்தார். அவரின் வேண்டுகோளுக்கிணங்க மதுரை மீனாட்சி அம்மனைப் போற்றி மீனாட்சியம்மை பிள்ளைத்தமிழ் என்னும் நூலை இயற்றினார். ஒரு சமயம், இந்த நூலில் உள்ள "வருகைப்பருவம்" என்னும் பகுதியை கோவில் மேடையில் அமர்ந்தவாறு பாடிய போது மதுரை மீனாட்சி அம்மனே சிறு பெண் வடிவத்தில் வந்து குமரகுருபரருக்கு முத்து மாலை பரிசளித்ததாக வரலாறு உள்ளது. மேலும் மீனாட்சி அம்மனைப் போற்றி மதுரைக் கலம்பகம், மீனாட்சி அம்மை பிள்ளைத்தமிழ், நீதி நெறி விளக்கம் போன்ற நூல்களையும் இயற்றியுள்ளார். பின்னர்த் திருவாரூர் சென்று திருவாரூர் நான்மணிமாலை என்ற நூலை இயற்றினார்.
# குமரகுருபரர்

## குருவைக் காணுதல்

குமரகுருபரர் திருவாரூரிலிருந்து தருமபுரத்திற்குப் பயணப்பட்டார். அவ்வாறு செல்லும்போது ஏதோ ஒரு பெரிய விளைவு தனக்கு ஏற்படப்போவதை உணர்ந்தார். தருமபுரத்தில் பாரம்பரிய சைவ மடம் ஒன்று இருந்தது. அதன் பெயர் திருக்கயிலாய பரம்பரை தருமபுர ஆதீனம் என்பதாகும். அம்மடத்தை துறவி மாசிலாமணி தேசிகர் நிர்வகித்து வந்தார். குமரகுருபரர் அங்குச் சென்று அவரை வணங்கினார். அப்போது மாசிலாமணி தேசிகர், குமரகுருபரரிடம் பெரிய புராணத்தில் வரும் "ஐந்து பேரறிவும் கண்களே கொள்ள" எனத் தொடங்கும் பாடலின் சிறப்பம்சத்தை விளக்குமாறு கூறினார். அப் பாடலானது தில்லையில் உறையும் கடவுள் சிவபெருமானின் நாட்டியத்தைக் கண்டு மெய்யுருகி நின்ற "சுந்தரமூர்த்தி நாயனாரின் நிலையைச் சொல்வதாகும். சேக்கிழார் அந்த நிகழ்ச்சியை அழகாகப் பெரிய புராணத்தில் விவரித்திருப்பார். யாரால் அதை விளக்க முடியும்?  
குமரகுருபரர் இதைக் கேட்டதும் வாயடைத்து நின்றார். அவருக்குத் தான் தேடி வந்த குரு மாசிலாமணி தேசிகர்தான் எனப் புரிந்து கொண்டு அவரைச் சரணடைந்தார். தேசிகர் ஒரு ஆன்மீக நோக்குடைய நபர் மட்டுமல்லர். சமுதாயத்தின் மீதும் அவருக்கு அக்கறை இருந்தது. ஆன்மீக ரீதியில் உயரும்போது, சுற்றியுள்ள எல்லா உயிர்களிடமும் ஒருவர் அன்பு நிறைந்தவராக இருக்க வேண்டும் என்பதில் உறுதியாக இருந்தார். முகலாய சாம்ராஜ்யத்தின் கீழ் இந்து மதம் நசுக்கப்படுவதைத் தேசிகர் உணர்ந்திருந்தார். குமாரகுருபாரரைப் போன்ற ஆன்மீக ரீதியில் உயர்ந்த, திறமையான மற்றும் அர்ப்பணிப்புள்ள ஒருவரின் தேவையை அவர் உணர்ந்தார். எனவே அவர் காசி (வாரணாசி) யாத்திரை சென்று திரும்பி வரவேண்டும் என்ற நிபந்தனையின் பேரில் குமரகுருபரரின் குருவாக இருக்க ஒப்புக் கொண்டார். பின்னர் அவர் குமரகுருபரரைத் துறவறம் மேற்கொள்ளச் செய்தார்.
# குமரகுருபரர்

## சந்நியாசி வாழ்க்கை

குமரகுருபரர், தருமபுரம் மடத்திற்கு வந்த பிறகு, சைவ சித்தாந்த அமைப்பைப் பற்றி விரிவான ஆய்வு செய்து, தமிழ் குறித்த தனது அறிவை மேம்படுத்துவதில் பணியாற்றினார். ஒரு சந்நியாசி வாழ்க்கை முறையை வழிநடத்துவதில் அவரது ஆழ்ந்த கற்றல் மற்றும் நேர்மையை உணர்ந்து, மடத்தின் தலைவர்கள் அவருக்கு "தம்பிரான்" என்ற பட்டத்தை வழங்கினர். குருவின் ஆணைப்படி, காசிக்குச் சென்று சைவ சமயத்தைப் பரப்பினார். அங்குள்ள கேதாரேஸ்வர் கோவிலைைப் புதுப்பித்தார். மேலும், காசியில் மடத்தை நிறுவி இறக்கும்வரை அங்குத் தங்கியிருந்தார். இதன் கிளையொன்றைத் திருப்பனந்தாளிலும் நிறுவினார்.  
காசி விஸ்வநாதர் கோவிலை கட்டுப்பாட்டில் வைத்திருந்த இஸ்லாமிய மன்னனிடம், காசி விஸ்வநாதர் ஆலயம் கோரி சென்ற போது, அம்மன்னன் அரபி மொழியில் தன்னிடம் வாதிட்டால் காசி விஸ்வநாதர் ஆலயத்தை தருவதாக கூறி எள்ளி நகையாடினான். ஆகவே குமரகுருபரர் அந்த நிபந்தனையை ஏற்று கலைவாணியை நோக்கி சகலகலாவல்லி பாடி கலைவாணி அருளால் முகலாய மன்னனை வாதில் வென்று காசியை மீட்டார்.  
2010-ஆவது ஆண்டு சூன் மாதம் 27-ஆம் தேதி அவர் மீது ஒரு நினைவு தபால்தலை இந்திய தபால் துறையால் வெளியிடப்பட்டது.
கயிலாசபுரத்தில் அடிகள் பிறந்த வீட்டுப் பகுதி அடிகளின் மடமாக ஆகஸ்டு 31, 1952-இல் அருள்நந்தித் தம்பிரான் சுவாமிகளால் புதுப்பிக்கப்பட்டுள்ளது.  
குமரகுருபரர் தாமிரபரணி ஆற்றங்கரையில் பிறந்து, தவழ்ந்து, வைகை ஆற்றங்கரையில் வாழ்ந்து காவிரியாற்றங் கரையிலும் கங்கை ஆற்றங்கரையிலும் மடமமைத்துத் தமிழையும் சைவத்தையும் வளர்த்து கங்கை ஆற்றங்கரையில் இறைவனடி சேர்ந்தார்.  
1. மதுரைக் கலம்பகம்,
1. நீதிநெறி விளக்கம்,
1. திருவாரூர் நான்மணிமாலை,
1. முத்துக்குமாரசாமி பிள்ளைத்தமிழ்,
1. காசிக் கலம்பகம்,
1. சிதம்பர மும்மணிக்கோவை,
1. சகலகலாவல்லி மாலை
என்பன இவர் இயற்றிய பிற நூல்களாகும்.  
மக்களின் வாழ்வுக்குத் தேவையான நீதிகளைச் சுட்டிக்காட்டுவதால் நீதிநெறி விளக்கம் என்ற நூல் பெயர் பெற்றது. இந்த நூலுக்குத திருக்குறளின் சாரம் என்ற மற்றொரு பெயரும் உண்டு என்பது குறிப்பிடத்தக்கது.
# குமரகுருபரர்

## எழுதிய நூல்கள்

1. கந்தர் கலிவெண்பா
1. மீனாட்சி அம்மை பிள்ளைத்தமிழ்
1. மதுரைக் கலம்பகம்
1. நீதிநெறி விளக்கம்
1. திருவாரூர் நான்மணிமாலை
1. முத்துக்குமாரசாமி பிள்ளைத்தமிழ்
1. சிதம்பர மும்மணிக்கோவை
1. சிதம்பரச் செய்யுட்கோவை
1. பண்டார மும்மணிக் கோவை
1. காசிக் கலம்பகம்
1. சகலகலாவல்லி மாலை
1. மதுரை மீனாட்சியம்மை குறம்|மதுரை மீனாட்சி அம்மை குறம்
1. மதுரை மீனாட்சி அம்மை இரட்டை மணிமாலை
1. தில்லைச் சிவகாமி அம்மை இரட்டை மணிமாலை
1. கயிலைக் கலம்பகம்
1. காசித் துண்டி விநாயகர் பதிகம்
# குமரகுருபரர்

## குமரகுருபரரைப் பாடியோர்

- மகாவித்துவான் மீனாட்சிசுந்தரம் பிள்ளை 338 பாடல்களில் ஸ்ரீகுமரகுருபர சுவாமிகளின் சரித்திரம் என்ற நூலை எழுதியுள்ளார்.
- சேற்றூர் இரா. சுப்பிரமணியக் கவிராயர் 1001 பாடல்கள் கொண்ட ஸ்ரீகுமரகுருபர சுவாமிகளின் புராணம் என்ற நூல் எழுதியுள்ளார்.
- பாரதிதாசன் குமரகுருபரர் மீது கொண்ட பற்றினால் தமது *எதிர்பாராத முத்தம்* என்ற நூலில் அவரைப் பற்றிக் குறிப்பிடுகிறார்.
- தேனூர் வே. செ. சொக்கலிங்கனார் சுவாமிகளைப் பற்றி செய்த தொண்டர் புராணத்தில் குறிப்பிட்டுள்ளார்.
# கந்தர் கலிவெண்பா

**கந்தர் கலி வெண்பா** என்பது திருச்செந்தூர் முருகனைக் குறித்துப் பாடப்பட்ட ஒரு நூலாகும். இதனை 17-ஆம் நூற்றாண்டில் வாழ்ந்த குமரகுருபரர் இயற்றினார். கலிவெண்பா எனப்படும் பாடல்களினால் ஆக்கப்பட்ட இந்நூல், அப்பாடல் வகைக்கு எடுத்துக்காட்டாகத் திகழ்கிறது.  
சைவ சித்தாந்தக் கருத்துகளை உள்ளடக்கிய இந்நூல், முருகப் பெருமானின் தோற்றத்தைக் கேசாதி பாதமாக வருணித்து, அவரிடமிருந்து கல்வி, ஒழுக்கம் முதலியவற்றை அருளவும், துன்பங்கள் அனைத்தையும் போக்கவும் வேண்டுகிறது. இந்நூலைச் சைவர்கள் வழிபாட்டுக்குப் பயன்படுத்துவர்.
# கந்தர் கலிவெண்பா

### குமரகுருபரர் அருளிய "திருச்செந்தூர் கந்தர் கலிவெண்பா"
உகந்த பிரணவத்தின் உண்மை - புகன்றிலையால் 91  
சிட்டித் தொழிலதனைச் செய்வதெங்ஙன் என்றுமுனம்  
குட்டிச் சிறையிருத்தும் கோமானே - மட்டவிழும் 92  
பொன்னம் கடுக்கைப் புரிசடையோன் போற்றிசைப்ப  
முன்னம் பிரமம் மொழிந்தோனே -கொன்னெடுவேல் 93  
தாரகனும் மாயத் தடங்கிரியும் தூளாக  
வீரவடி வேல் விடுத்தோனே - சீரலைவாய்த் 94  
தெள்ளு திரை கொழிக்கும் செந்தூரில் போய்க்கருணை  
வெள்ளம் எனத்தவிசின் வீற்றிருந்து - வெள்ளைக் 95  
கயேந்திரனுக்கு அஞ்சல் அளித்துக் கடல்சூழ்  
மயேந்திரத்தில் புக்கு இமையோர் வாழச் - சயேந்திரனால் 96  
சூரனைச் சோதித்தவரு கென்றுதடம் தோள்விசய  
வீரனைத் தூதாக விடுத்தோனே - காரவுணன் 97  
வானவரை விட்டு வணங்காமை யால்கொடிய  
தானவர்கள் நாற்படையும் சங்கரித்துப் - பானு 98  
பகைவன் முதலாய பாலருடன் சிங்க  
முகனைவென்று வாகை முடித்தோய் - சகமுடுத்த 99  
வாரிதனில் புதிய மாவாய்க் கிடந்தநெடும்  
சூருடலம் கீண்ட சுடர் வேலோய் - போரவுணன் 100  
அங்கம்இரு கூறாய் அடன்மயிலும் சேவலுமாய்த்  
துங்கமுடன் ஆர்த்தெழுந்து தோன்றுதலும் - அங்கவற்றுள் 101  
சீறும்அர வைப்பொருத சித்ரமயில் வாகனமா  
ஏறி நடாத்தும் இளையோனே - மாறிவரு 102  
சேவல் பகையைத் திறல்சேர் பதாகைஎன  
மேவத் தனித்துயர்ந்த மேலோனே - மூவர் 103  
குறைமுடித்து விண்ணம் குடியேற்றித் தேவர்  
சிறைவிடுத்து ஆட்கொண்ட தேவே - மறைமுடிவாம் 104  
சைவக் கொழுந்தே தவக்கடலே வானுதவும்  
தெய்வக் களிற்றை மணம்செய்தோனே - பொய்விரவு 105  
காமம் முனிந்த கலைமுனிவன் கண்ணருளால்  
வாமமட மானின் வயிற்றுதித்துப் - பூமருவு 106  
கானக் குறவர் களிகூரப் பூங்குயில்போல்  
ஏனற் புனங்காத்து இனிதிருந்து - மேன்மைபெறத் 107  
தெள்ளித் தினைமாவும் தேனும் பரித்தளித்த  
வள்ளிக் கொடியை மணந்தோனே - உள்ளம் உவந்து 108  
ஆறுதிருப் பதிகண்டு ஆறெழுத்தும் அன்பினுடன்  
கூறும் அவர் சிந்தைகுடி கொண்டோ னே - நாறுமலர்க் 109  
கந்திப் பொதும்பர்எழு காரலைக்கும் சீரலைவாய்ச்  
செந்திப் பதிபுரக்கும் செவ்வேளே - சந்ததமும் 110  
பல்கோடி சன்பப் பகையும் அவமி|ருத்தும்  
பல்கோடி விக்கினமும் பல்பிணியும் - பல்கோடி 111  
பாதகமும் செய்வினையும் பாம்பும் பசாகம்அடல்  
பூதமுதீ நீரும் பொருபடையும் - தீது அகலா 112  
வெவ்விடமும் துட்ட மிருகமுதலாம் எவையும்  
எவ்விடம் வந்து எம்மை எதிர்ந்தாலும் - அவ்விடத்தில் 113  
பச்சைமயில் வாகனமும் பன்னிரண்டு திண்தோளும்  
அச்சம் அகற்றும் அயில்வேலும் - கச்சைத் 114  
திருவரையும் சீறடியும் செங்கையும் ஈராறு  
அருள்விழியும் மாமுகங்கள் ஆறும் - விரிகிரணம் 115  
சிந்தப் புனைந்த திருமுடிகள் ஓராறும்  
எந்தத் திசையும் எதிர்தோன்ற - வந்திடுக்கண் 116  
எல்லாம் பொடிபடுத்தி எவ்வரமும் தந்துபுகுந்து  
உல்லாசமாக உளத்திருந்து - பல்விதமாம் 117  
ஆசுமுதல் நாற்கவியும் அட்டாவ தானமும்சீர்ப்  
பேசும் இயல் பல்காப் பியத் தொகையும் - ஓசை 118  
எழுத்துமுத லாம்ஐந்து இலக்கணமும் தோய்ந்து  
பழுத்த தமிழ்ப்புலமை பாலித்து - ஒழுக்கமுடன் 119  
இம்மைப் பிறப்பில் இருவா தனைஅகற்றி  
மும்மைப் பெருமலங்கள் மோசித்துத் - தம்மைவிடுத்து 120  
ஆயும் பழைய அடியா ருடன்கூட்டித்  
தோயும் பரபோகம் துய்ப்பித்துச் - சேய 121  
கடியேற்கும் பூங்கமலக் கால்காட்டி ஆட்கொண்டு  
அடியேற்கு முன்னின்று அருள். 122  
திருச்செந்தூர் கந்தர் கலிவெண்பா முற்றிற்று  
நன்றி - ப்ராஜெக்ட் மதுரை (https://www.projectmadurai.org/pm_etexts/utf8/pmuni0034_01.html)
# 1879

**1879** (**MDCCCLXXIX**) ஒரு புதன்கிழமையில் ஆரம்பமான ஒரு சாதாரண கிரிகோரியன் ஆண்டாகும், அல்லது ஜூலியன் நாட்காட்டியில் திங்கட்கிழமையில் ஆரம்பமான ஒரு ஆண்டாகும்.
# 1879

## நிகழ்வுகள்

- ஜனவரி 11 - ஆங்கிலோ-சூலு போர் ஆரம்பமானது.
- ஜனவரி 22 - தென்னாபிரிக்காவின் சூலுப் படைகள் ஐசட்னெல்வாஅனாவில் வைத்து பிரித்தானியப் படைகளைப் படுகொலை செய்தனர்.
- பெப்ரவரி 27 - சக்கரீன் கண்டுபிடிக்கப்பட்டது.
- மார்ச் 12 - ஆங்கிலோ-சூலு போர்: நூற்றுக்கும் அதிகமான ஆங்கிலப் படைகள் சூலுக்களினால் சுற்றிவளைக்கப்பட்டு படுகொலை செய்யப்பட்டனர்.
- மார்ச் 28 - ஆங்கிலோ-சூலு போர்: பிரித்தானியப் படைகள் ஹுலோபேன் நகரில் இடம்பெற்ற சமரில் படுதோல்வியடைந்தனர்.
- மார்ச் 29 - ஆங்கிலோ-சூலு போர்: கம்பூலா என்ற இடத்தில் பிரித்தானியப் படைகள் 20,000 சூலுக்களை வென்றனர்.
- மே 3 - யாழ்ப்பாணம், கரவெட்டியில் இந்துக் கோயில் ஒன்றில் திருவிழா ஒன்றின் போது இடம்பெற்ற தீ விபத்தில் 50 பேர் வரையில் தீயில் கருகி மாண்டனர்.
- ஜூலை 4 - ஆங்கிலோ-சூலு போர் உலுண்டி என்ற இடத்தில் இடம்பெற்ற சமரின் பின்னர் முடிவுக்கு வந்தது.
- அக்டோபர் 21 - தொமஸ் அல்வா எடிசன் காபன் நுண்ணிழை ஒன்றை வெற்றிடக் குமிழொன்றினுள் பொருத்தி 13½ மணிநேரம் வெற்றிகரமாக ஒளிரக்கூடிய மின் விளக்கைக் கண்டுபிடித்தார்.
- டிசம்பர் 28 - ஸ்கொட்லாந்து, டண்டீ என்ற இடத்தில் தொடருந்து ஒன்று பாலம் ஒன்றைக் கடந்த வேளையில் பாலம் இடிந்து வீழ்ந்ததில் 75 பேர் கொல்லப்பட்டனர்.
- டிசம்பர் 31 - நியூ ஜேர்சியில் வெள்ளொளிர்வு விளக்கு முதற்தடவையாக தொமஸ் எடிசனால் காட்சிப்படுத்தப்பட்டது.
# 1879

## தேதி அறியப்படாத நிகழ்வுகள்

- தமிழில் முதல் நாவல் மாயூரம் வேதநாயகம் பிள்ளை எழுதிய பிரதாப முதலியார் சரித்திரம் வெளி வந்தது.
- வில்லியம் குறூக்ஸ் என்பவர் மின்இறக்கக் குழாய் ஆய்வுகளின்போது பொருளின் நான்காவது நிலையை (பிளாஸ்மா) அடையாளம் கண்டார்.
- எட்வின் ஹோல் என்பவரால் ஹோலின் விளைவு கண்டுபிடிக்கப்பட்டது.
- ஜோசெப் ஸ்டெஃபான் என்பவரால் ஸ்டெஃபான்-போல்ட்ஸ்மன் விதி கண்டுபிடிக்கப்பட்டது.
# 1879

## பிறப்புகள்

- பெப்ரவரி 13 - சரோஜினி நாயுடு, இந்திய விடுதலைப் போராட்ட வீராங்கனை (இ. 1949)
- பெப்ரவரி 22 - ஜொஹான்ஸ் நிக்கொலஸ் பிரோன்ஸ்ட்டெட், டென்மார்க் நாட்டு வேதியியலாளர் (இ. 1947)
- மார்ச் 14 - அல்பர்ட் ஐன்ஸ்டீன், அறிவியலாளர் (இ. 1955)
- ஜூலை 27 - நாவலர் சோமசுந்தர பாரதியார், தமிழறிஞர் (இ. 1959)
- செப்டம்பர் 17 - ஈ. வெ. ராமசாமி, பெரியார் (இ. 1973)
- நவம்பர் 7 - லியோன் ட்ரொட்ஸ்கி, மார்க்சியப் புரட்சியாளர் (இ. 1940)
- டிசம்பர் 30 - இரமண மகரிஷி
# 1879

## இறப்புகள்

- மே 4 - சேர் முத்து குமாரசாமி, இலங்கையின் தமிழ் அரசியல் தலைவர் (பி. 1834)
- ஆகஸ்ட் 27 - ரோலண்ட் ஹில், நவீன அஞ்சல் சேவையைக் கண்டுபிடித்தவர் (பி. 1795)
- டிசம்பர் 5 - ஆறுமுக நாவலர், ஈழத்து சைவ அறிஞர் (பி. 1822)
# 1599

**1599** (**MDCCCLXXIX**) ஒரு வெள்ளிக்கிழமையில் ஆரம்பமான ஒரு சாதாரண கிரிகோரியன் ஆண்டாகும், அல்லது ஜூலியன் நாட்காட்டியில் திங்கட்கிழமையில் ஆரம்பமான ஒரு ஆண்டாகும்.
# 1599

## நிகழ்வுகள்

- ஜூலை 24 - சுவீடன் மன்னர் மூன்றாம் சிகிஸ்மண்ட் அவரது மாமன் சார்ல்சினால் (பின்னர் ஒன்பதாம் சார்ல்ஸ் மன்னர்) முடிதுறக்கப்பட்டார்.
- ஆகஸ்ட் 15 - ஆங்கிலப் படைகளுக்கும் அயர்லாந்துப் படைகளுக்கும் இடையில் கேர்ளியூ மலைகளில் இடம்பெற்ற சமரில் ஐரிஷ் படைகள் வென்றன.
- டிசம்பர் 31 - பிரித்தானியக் கிழக்கிந்தியக் கம்பனி இந்தியாவுக்கான தனது கப்பல் பயணத்தை ஆரம்பித்தது.
# 1599

## தேதி அறியப்படாத நிகழ்வுகள்

- டச்சுக் கப்பல்கள் 600,000 இறாத்தல் மிளகு மற்றும் 250,000 இறா. கிராம்பு போன்றவற்றை ஏற்றிக்கொண்டு ஆம்ஸ்டர்டாம் திரும்பின.
# 1599

## பிறப்புகள்

- ஏப்ரல் 25 - ஒலிவர் குரொம்வெல், இங்கிலாந்தில் முடியாட்சியை நீக்கியவர் (இ. 1658)
# ஹாசன் மாவட்டம்

**ஹாசன்** (ஆங்கிலம்: *Hassan*, கன்னடம்: ಹಾಸನ) இந்திய மாநிலமான கர்நாடகாவின் மாவட்டங்களில் ஒன்று. இம்மாவட்டத்தின் தலைநகரம் ஹாசன் சிட்டி. பத்தாம் நூற்றாண்டு முதல் பதினான்காம் நூற்றாண்டு வரை தென்னிந்தியாவை ஆட்சி செய்த போசளப் பேரரசின் முக்கிய மாகாணமாக விளங்கியது ஹாசன். ஹாசனிலுள்ள போசளர் கட்டிடக்கலை அமைப்பில் கட்டப்பட்ட புகழ்பெற்ற ஹோய்சாலேஸ்வரர் கோவில் மற்றும் கேதாரேஸ்வரர் கோயில் அமைந்துள்ளது. இவைகள் உலகளவில் மிகவும் பிரசித்தி பெற்றது. மேலும் இங்குள்ள சரவணபெலகுளா என்ற இடத்தில் அமைந்த பாகுபலி சிலை சமணர்களின் புகழ்பெற்ற தலம் ஆகும். ஹாசன் மாவட்டம் இன்று நவீன தொழில்நுட்பத்திலும் முன்னேறிவருகிறது. இந்திய வளிமண்டல ஆராய்ச்சி நிறுவனத்தின் (ISRO) தலைமைக் கட்டுப்பாட்டு மையம் (*Master Control Facility*) இங்கு அமைந்துள்ளது.
# ஹாசன் மாவட்டம்

## தொகுதிகள்/ தாலுகாக்கள்

ஹாசன் மாவட்டத்தில் மொத்தம் எட்டுத் தொகுதிகள் உள்ளன, அவை:  
- ஹாசன்
- அல்லூர்
- பேளூர்
- அரசிகெரெ
- ஸக்லெஷ்புர்
- சென்னராயனபட்டனா
- அரகல்கூடு
- ஹொலென்னரஸிபுரா
# ஹாசன் மாவட்டம்

## வரலாறு

ஹாசன் மாவட்டத்தின் வரலாறு, கர்நாடகத்தை ஆண்ட இரண்டு பேரரசுகளான *மேற்குக் கங்கப் பேரரசு* (350 – 999 கி.பி) மற்றும் *போசளப் பேரரசுடனும்* (1000–1334 கி.பி) தொடர்புடையது. பின்பு 15ஆம் மற்றும் 16ஆம் நூற்றாண்டுகளில் விஜயநகரப் பேரரசை ஆண்ட விஜயநகர அரசர்கள் பேளூரிலுள்ள சென்னகேசவ பெருமாளைக் குலத்தெய்வமாக ஏற்றுக்கொண்டனர். இதன் காரணமாக அந்நகரம் விஜயநகர அரசர்கள் ஆட்சி காலத்தில் முக்கியத்துவம் பெற்றது. மேலும் 17-18ஆம் நூற்றாண்டுகளில் ஹாசன் *ஷிமொகாவின்* கெலடி நாயகர்கள் மற்றும் மைசூர் பேரரசிற்கும் இடையே ஒரு சிக்கலுக்குரிய ஊராகவே இருந்தது. இவ்வூர் இறுதியில் மைசூர் பேரரசுடன் இணைந்தது.
# ஹாசன் மாவட்டம்

## வரலாறு

#### பண்டையகால வரலாறு

கிமு 300-ஆம் ஆண்டு காலகட்டத்தில் ஹாசன் மாவட்டம் மௌரியப் பேரரசில் ஓர் அங்கமாக இருந்தது. மேலும் கிமு 3-ம் நூற்றாண்டுகளில் பத்ரபாஹு முனிவருடன் வந்த பல துறவிகளால் சமண மதம் கர்நாடகத்தில் காலடி பதித்தது. மன்னர் அசோகரின் பாட்டனாரான சந்திரகுப்த மௌரியர் பத்ரபாஹு முனிவரின் சீடர் என்றும் அவர் ஆட்சியைத் துறந்து துறவற வாழ்க்கையை ஏற்றுக்கொண்டு பத்ரபாஹு முனிவருடன் ஷரவணபெலகொலாவில் தங்கினார் என்றும் ஒரு சில வரலாற்று ஆசிரியர்கள் கருதுகின்றனர். மற்றைய தரப்பினர் இதற்கு மாறாகப் பத்ரபாஹு முனிவருடன் வந்தது மன்னர் அசோகரின் பேரன் என்றும் கூறுகின்றனர். இவ்விடத்தில் சந்திரகுப்தரின் நினைவாகச் சந்திரகுப்த பாசடி என்ற சமணர்களின் கோவில் உள்ளது. ஓரு சில வரலாற்று வேற்றுமைகள் இருந்தாலும்கூட இருபத்து மூன்று நூற்றாண்டுகள் சமணர்களின் வழிபாட்டுத்தலமாக ஹாசன் மாவட்டத்திலுள்ள ஷரவனபெலகொலா விளங்கியதற்கு இதுவே சான்றாகும்.
# ஹாசன் மாவட்டம்

## வரலாறு

#### இடைக்கால வரலாறு

இம்மாவட்டம் இடைப்பட்ட காலத்தில் அதாவது கிபி 350 – கிபி 550 வரை கங்கப் பேரரசின் கட்டுப்பாட்டிற்குள் வந்தது. முதலில் கங்கப் பேரரசின் நேரடி கட்டுப்பாட்டிற்குள் இருந்தாலும் காலப்போக்கில் சாளுக்கியரிடமும் மற்றும் இராஷ்டிரகூடரிடமிருந்தும் கப்பம் வசூலித்து மறைமுகமாக ஆட்சி செய்தது. சுமார் 10-ஆம் நூற்றாண்டில் கங்கப் படைத் தளபதி சமுன்தரயரால் ஷ்ரவனபெலகொலாவில் பல சமணக் கோவில்கள் கட்டப்பட்டன. இதில் ஒரே பாறையில் (Monolithic) செதுக்கப்பட்ட கோமதிஷ்வரரின் சிலையும் அடங்கும். சுமார் 800-இற்கும் மேல் கன்னடம், சமஸ்கிருதம், தமிழ், மராட்டி, மார்வாரி மற்றும் மஹாஜனி ஆகிய மொழிகளில் ஏட்டுச்சுவடி மற்றும் கல்வெட்டுக்களில் ஒவ்வொரு கன்னடப் பேரரசின் ஆட்சியைப் பற்றியும் சமண மதத்தின் முக்கியத்துவத்தையும் விளக்குகிறது. புகழின் உச்சியில் இருந்த கங்கப் பேரரசை கி.பி. 1000-ஆம் ஆண்டு சோழப் பேரரசின் அரசனான முதலாம் இராசராச சோழனால் முடிவுக்கு கொண்டுவரப்பட்டது. அதன் பின் மேற்கு கங்கப் பேரரசு இம்மாவட்டத்தின் வரலாற்றிலிருந்து மறைந்துபோனது.  
ஹாசன் மாவட்டத்தைச் சோழப் பேரரசிடமிருந்து 1118-ஆம் ஆண்டு போசளப் பேரரசு கைப்பற்றியது. போசளப் பேரரசு ஆட்சியின் கீழ் இம்மாவட்டம் வளர்ச்சி அடைந்தது. ஹோய்சாலப் பேரரசின் தலைநகரமாக விளங்கியது ஹாசன் மாவட்டத்திலுள்ள பேளூர். போசள மன்னன் விஷ்ணுவர்தனனால் கீர்த்தி நாராயண கோவில் மற்றும் புகழ் பெற்ற சென்னகேசவப் பெருமாள் கோவில் கட்டப்பட்டது. பின்பு 1343-ஆம் ஆண்டு போசள மன்னன் மூன்றாம் வீர பல்லாலாவின் மரணத்திற்கு பிறகு போசளப் பேரரசு விஜயநகரப் பேரரசுடன் இணைந்தது. விஜயநகரப் பேரரசு முடிவுக்குவரும் வேளையில் இம்மாவட்டம் 1565-ஆம் ஆண்டு மைசூர்ப் பேரரசுடன் இணைந்தது.  
இறுதியில், 1947-ஆம் ஆண்டு ஆகஸ்டு 9 ஆம் நாள் இந்திய நாட்டுடன் இணைந்தது.
# ஹாசன் மாவட்டம்

## போசளர் கட்டிடக்கலை

ஹாசனின் வரலாற்று ஏடுகளில் ஹொய்சாலர்கள் சகாப்தம் முடிந்திருந்தாலும் அவர்கள் விட்டுச்சென்ற கன்னடக் கலாச்சாரம், கன்னட இலக்கியம் மற்றும் வேசர பாணியிலுள்ள கட்டிடக்கலை இன்றும் என்றும் காலத்தால் அழிக்க முடியாத அத்தியாயமாகவே உள்ளது. பதமி சாளுக்கியர்களால் உருவாக்கப்பட்டுப் பின்பு கல்யாணி சாளுக்கியர்களால் மேலும் மெருகேற்றப்பட்ட வேசர பாணியில் ஹோய்சாலர்களின் கற்கோவிற் கட்டிடக்கலை அமைந்துள்ளதாக வரலாற்று வல்லுனர்களான *ஹென்றி கௌசென்ஸ்* மற்றும் *ஜேம்ஸ் ஃபெர்கூசன்* ஆகியோர் கூறுகின்றனர். இக்கோவில்கள் நுண்ணிய வேலைப்பாடுகளுக்கு ஏற்ற மிக மென்மையான சோப்புக் கற்களால் கட்டப்பட்டுள்ளன. போசளர் கட்டிடக்கலையின் மாட்சியைப் பேளூர், ஹளபீடு, மற்றும் சோமநாதபுரம் ஆகிய ஊர்களில் காணலாம்.
# ஹாசன் மாவட்டம்

## புவியியல்

இம்மாவட்டம் இந்தியாவின் தென்மேற்கு பகுதியில் உள்ளது. இதன் அமைவிடம் சுமார் 12° 13´ இருந்து 13° 33´ வரையிலான வடக்கு அட்சரேகைக்கும் (North latitude) மற்றும் 75° 33´ இருந்து 76°38´ வரையிலான கிழக்கு தீர்க்கரேகைக்கும் (East Longitude)இடையில் உள்ளது. இம்மாவட்டத்தின் வடக்கு முனையிலிருந்து தெற்கு முனை வரை உள்ள தூரம் சுமார் 129 கி.மீ., மேற்கு முனையிலிருந்து கிழக்கு முனை வரை உள்ள தூரம் சுமார் 116 கி.மீ. ஆகும். மொத்த பரப்பளவு 6826.15 சதுர.கி.மீ.
# ஹாசன் மாவட்டம்

## புவியியல்

#### புவி அமைப்பு

புவியியல் ஆசிரியர்கள் ஹாசன் மாவட்டத்தை மூன்று பிரிவுகளாக பிரித்துள்ளனர். ஆவை,  
- தெற்கு மலை நாடு (Southern Malanad/Malanad)
- பேளூர் வட்டத்திலுள்ள (தாலுக்காவிலுள்ள) மேற்கு மற்றும் வடகிழக்கு பகுதிகளும், அல்லூர் வட்டத்திலுள்ள மேற்கு மற்றும் மத்திய பகுதிகளும், ஸக்லெஷ்புர் தாலுக்கா முழுவதும் *தெற்கு மலை நாட்டுப் பிரிவினுள்* அடங்கும்.
- மலைசார்ந்த நாடு (Semi-Malanad)
- அரகல்கூடு வட்டத்திலுள்ள மத்திய பகுதிகளும், ஹாசன் வட்டத்திலுள்ள மேற்கு பகுதிகளும், அல்லூர் வட்டத்திலுள்ள கிழக்கு பகுதிகளும், பேளூர் வட்டத்திலுள்ள மத்திய மற்றும் கிழக்கு பகுதிகளும், அரஸிகெரெ வட்டத்திலுள்ள மேற்கு பகுதிகளும் *மலைசார்ந்த நாட்டுப் பிரிவினுள்* அடங்கும்.
- சமவெளி பகுதிகள் (Plains/ Maidan)
- சென்னராயனபட்டனா வட்டத்திலுள்ள எல்லா பகுதிகளும், ஹொலென்னரஸிபுரா வட்டத்திலுள்ள எல்லா பகுதிகளும் அதனுடன் அரஸிகெரெ, ஹாசனின் வட்டத்திலுள்ள கிழக்கு பகுதிகளும் மற்றும் அரகல்கூடு வட்டத்திலுள்ள தென்கிழக்கு பகுதிகளும் *சமவெளி பகுதிகளில்* அடங்கும்.
# ஹாசன் மாவட்டம்

## புவியியல்

#### நீர் வடிகால்கள்

இம்மாவட்டம் ஹேமாவதி ஆற்றுப்படுகையில் அமைந்துள்ளது. வடக்கிலிருந்து தெற்கு நோக்கி சக்லெஷ்புர் வட்டத்திலுள்ள மன்ஜாராபாத் என்ற ஊர் வழியாக இம்மாவட்டதிற்குள் நுழையும் இவ்வாறு பின் கிழக்கு நோக்கிச் சென்று ஹாசன் மற்றும் அரகல்கூடு வட்டங்களூடு சென்று பின் ஹொலென்னரஸிபுரா வழியாக இம்மாவட்டத்தை விட்டு மைசூரை நோக்கிச் செல்கிறது. இறுதியில் ஹேமாவதி ஆறு காவிரி ஆற்றுடன் மைசூரில் சேர்கிறது.  
ஹேமாவதி ஆற்றின் முக்கிய துணைநதி (*tributary*) பேளூரில் உற்பத்தியாகும் யகசி ஆறாகும். யகசி ஆறு ஹாசன் வட்டத்திலுள்ள கோரூர் என்னும் ஊரில் ஹேமாவதி ஆற்றுடன் கலக்கின்றது. இம்மாவட்டத்தின் தெற்கில் அதாவது அரகல்கூடு வட்டத்தின் தெற்கு பகுதியில் காவிரி ஆறு ஓடுகிறது. இதுதவிர நேத்திராவதி மற்றும் வேதவதி ஆறுகளின் பல சிரிய துணை நதிகள் இம்மாவட்டத்தின் மேற்கு பகுதியில் உருவாகின்றன.
# ஹாசன் மாவட்டம்

## புவியியல்

#### காலநிலை

ஹாசனின் காலநிலையானது வெயில் காலங்களில் மிதமான வெப்பமுடனும் மழைக்காலங்களில் மிதமான குளுமையுடனும் இருக்கும். இங்கு ஒவ்வொரு வருடத்திலும் ஏப்ரல் மாதத்தில் மட்டும் அதிக அளவில் வெப்பநிலை பதிவாகியுள்ளது. இம்மாதத்தில் வெப்பநிலையின் அதிகளவு சுமார் 35 டிகிரி செல்சியஸ் மற்றும் குறைந்த அளவு சுமார் 20 டிகிரி செல்சியஸ் ஆகும். ஒரு ஆண்டின் சராசரி மழையளவு 700 மில்லி மீட்டராகும். இதில் மலைநாடு பகுதிகளில் அதிக அளவில் மழை பதிவாகியுள்ளது.
# ஹாசன் மாவட்டம்

## மக்கள்தொகை

இந்திய 2001 மக்கள் தொகை கணக்கெடுப்பின்படி இம்மாவட்டத்தில் 17,21,669 மக்கள் வசிக்கின்றார்கள் இவர்களில் 3,04,673 மக்கள் நகரங்களிலும் 14,16,996 மக்கள் கிராமபுரங்களிலும் வசிக்கின்றனர். இம்மாவட்டத்தில் பாலின சதவிகிதம் 1,004 ஆகும் மற்றும் மக்களின் சராசரி கல்வியறிவு 60.67% ஆகும். இங்கு ஒரு சதுர கிலோ மீட்டருக்கு 251 மக்கள் வசிக்கின்றனர். மேலும் மக்கள்தொகையின் வளர்ச்சி விகிதம் 9.66 % அக உள்ளது.
# ஹாசன் மாவட்டம்

## பொருளாதாரம்

இம்மாவட்டத்திற்கு சுற்றுலா மற்றும் காபி சாகுபடியிலிருந்து வருமானம் கிடைக்கிறது. மலைநாடுப்பகுதியான சக்லேஷ்புரில் காபி விளைகிறது. இது தவிர கருப்பு மிளகு, நெல் மற்றும் கரும்பு இங்கு சாகுபடி செய்யப்படுகிறது. ஹாசன் மாவட்டத்தில் மொத்தம் 45 வரலாற்று சிறப்புமிக்க சுற்றுலாத்ஹ் தலங்கள் உள்ளன. இவை அனைத்தும் தொல்பொருளியல் ஆராய்ச்சி நிறுவனத்தால் பாதுகாக்கபடுகிறது. இதில் 24 சுற்றுலாத் தளங்களை கர்நாடக மாநில தொல்பொருளியல் ஆராய்ச்சி நிறுவனத்தாலும் மீதம் உள்ள 21 சுற்றுலா தளங்களை இந்திய தொல்பொருளியல் ஆராய்ச்சி நிறுவனத்தாலும் பாதுகாக்கப்படுகிறது.
# ஹாசன் மாவட்டம்

## கலாச்சாரம்

காலப்போக்கில் சமண மதத்தின் ஆதிக்கம் குறைந்திருந்தாலும், இம்மாவட்டத்தில் சமண மற்றும் இந்து சமயத்தின் கலாச்சாரம் பழக்கத்தில் உள்ளன. இம்மாவட்டத்தின் மத சகிப்புதன்மைகான அடையாளம் இம்மாவட்டத்தில் கோமதேஸ்வரருக்கு நடக்கும் மகாமச்டகப்திஷேகம் ஆகும். இன்று ஒரு பெரிய விவசாய சமூகமாக ஹாசன் இருந்தாலும், இது ஒரு காலத்தில் இருப்பெரும் பேரரசின் தலைநகரமாக விளங்கியதற்கு இவ்வூரிலுள்ள பழங்கால கோவில்களும் வரலாற்று சிறப்புமிக்க ஹோய்சாளர் கட்டிடகலைகளே சான்றாகும். இவ்வூரின் சமையல் மைசூர், குடகு மற்றும் தட்சிண கன்னட சமயர்கலைகளின் கலவை ஆகும். மேலும் ஹாசன் ஏழைகளின் உதகை என்றும் அழைக்கப்படுகின்றது.